初至鴻祐成二百字
作者：王之望
朝代：宋

paragraphs: 我生何悠悠，飄摇若懸旌。
已破龍華夢，復成鴻祐行。
鴻祐在何許，海闊山崢嶸。
地侵魚龍窟，路與猿猱爭。
曉日見初出，潮波無時平。
我來秋薄暮，寒雨紛縱橫。
狂飈振林麓，窗戶皆有聲。
山鬼夜中號，怪禽籬外鳴。
我衰不能寐，起行遲天明。
欻然念身世，百感襟抱盈。
仲宣昔遭亂，避地之蠻荆。
登樓賦懷土，悽傷欲無生。
况我滯甌越，八見秋風驚。
憧憧一州間，蕭寺六易名。
已去還復來，如魚被鈎嬰。
去既無所之，來亦何所營。
藜藿誠不充，萍蓬甘所丁。
茲地實樂土，浮生聊耦耕。
鴒原喜在眼，蠹簡能娛情。
九夷亦何陋，四海皆弟兄。